**OHJELMISTOTOIMITUSSOPIMUS KETTERÄLLÄ MENETELMÄLLÄ *(ostajan näkökulma)***

Sopimuspohja tehty ostajan näkökulmas­ta tilanteeseen, jossa asiakasyritys ostaa ohjelmistofirmalta ohjelmistotoimituksen, joka toteutetaan osakokonaisuuksina ns. ketterän menetelmän toimituksella, joka yksilöidään projektisuunnitelmassa. Tässä laskutus perustuu tehtyihin työtunteihin, jotka maksetaan pääsääntöisesti kuukausittain. Asiakasyritys voi halutessaan päättää yhteistyön 14 päivän lopetusilmoituksella.

Sopimuspohjan kaikki kohdat tulee tarkistaa ja muuttaa vastaamaan käytännön tilannetta; on
myös huomioitava, että yhden sopimuskoh­dan muuttaminen yleensä vaikuttaa myös sopimuksen
muihin lausek­keisiin ja lisämuutokset ovat tällöin tarpeen.

**HUOM.! Tämä sopimuspohja ei sovellu käytettäväksi käytännön tilan­teisiin ilman sopimusjuridisen
asiantunti­jan tarkistusta ja kor­jauksia.**

#  *Draft 0.1– \_\_.\_\_.20\_\_*

**OHJELMISTOTOIMITUSSOPIMUS KETTERÄLLÄ MENETELMÄLLÄ**

|  |
| --- |
|  |

**1. SOPIJAPUOLET**

**Ohjelmistoyritys**: X-tech Oy

 Pääkatu 1 A

 00100 HELSINKI

 (”Ohjelmistoyritys”)

**Ostaja:** AAA Oy

Sivukatu 1

 12345 Kauppala

 (”Ostaja”)

**2. SOPIMUKSEN TAUSTA**

Ohjelmistoyritys toimittaa asiakaskohtaisia ohjelmistoja xyz-toimialan yrityksille ja Ostaja on kiinnostunut hankkimaan Ohjelmistoyritykseltä abc-käyttöönsä ohjelmiston, joka toimitetaan Ostajalle useassa vaiheessa ketterää ohjelmistokehityksen laatimistapaa käyttäen.

**3. MÄÄRITELMÄT**

**Iteraatio** tarkoittaa kestoltaan rajoitettua projektin osaa ja/tai työvaihetta, jossa toteutetaan työlistan mukaisia tai muutoin sovittuja toiminnallisuuksia. Iteraatiot on kuvattu tarkemmin tämän sopimuksen liitteessä 1 (projektisuunnitelma).

**Projekti** tarkoittaa yhdestä tai useammasta iteraatiosta muodostuvaa ketterän menetelmän projektia, jossa Ostaja tilaa ja Ohjelmistoyritys toimittaa toimituksen. Projekti kuvataan tarkemmin projektisuunnitelmassa (liite 1).

**Sopijapuolet** tarkoittaa Ohjelmistoyritystä ja Ostajaa yhdessä.

**4. OHJELMISTOYRITYKSEN VELVOLLISUUDET**

4.1 Ohjelmistoyritys vastaa siitä, että Ohjelmistoyrityksen vastuulla olevat käytetyn ketterän työmenetelmän mukaiset ja muut toimitukseen kuuluvat tehtävät tehdään huolellisesti sekä tehtävien edellyttämällä ammattitaidolla tämän sopimuksen ehtojen mukaisesti.

4.2 Ohjelmistoyritys sitoutuu toimimaan yhteistyössä Ostajan kanssa siten, että Ostaja voi toteuttaa Ostajan vastuulla olevat toimitukseen kuuluvat tehtävät tämän sopimuksen mukaisesti.

**5. OSTAJAN VELVOLLISUUDET**

5.1 Ostaja vastaa siitä, että Ostajan vastuulla olevat käytetyn työmenetelmän mukaiset ja muut toimitukseen kuuluvat tehtävät tehdään huolellisesti ja tämän sopimuksen mukaisesti.

5.2 Ostajan on annettava Ohjelmistoyritykselle riittävät tiedot ja yksilöinnit toimitukseen kuuluvien töiden tekemistä varten.

**6. PROJEKTIORGANISAATIO JA LASKUTUS**

6.1 Sopijapuolten välistä yhteistyötä ja sopimuksen toteuttamista varten sopijapuolet perustavat projektin ja sille projektiryhmän, johon kumpikin sopijapuoli nimeää edustajansa. Projekti ja projektiryhmä perustetaan sopijapuolten käyttämän ketterän menetelmän mukaisesti.

6.2 Sopijapuoli nimeää omalta osaltaan projektiin tarvittavat henkilöresurssit ja avainhenkilöt ja varaa heille riittävästi työaikaa tehtävien tekemiseen. Sopijapuolella ei ole oikeutta vaihtaa nimettyjä avainhenkilöitä ilman toisen sopijapuolen suostumusta. Sopijapuolella on kuitenkin oikeus vaihtaa nimetty avainhenkilö, jos vaihtaminen johtuu avainhenkilön työsuhteen päättymisestä tai muusta pakottavasta sopijapuolesta riippumattomasta syystä.

6.3 Sopijapuolen tulee varmistaa, että projektitapaamisiin ja muihin projektiin kuuluviin tehtäviin on käytettävissä riittävästi sopijapuolen projektihenkilöstöä, jolla on riittävä osaaminen, valtuudet ja tieto tehdä projektiin kuuluvat tehtävät.

6.4 Sopijapuolella on myötävaikutusvelvollisuus projektin toteuttamiseen sellaisten tekijöiden osalta, jotka ovat sopijapuolen määrättävissä tai hallinnassa. Sopijapuoli vastaa siitä, että se tekee projektin toteuttamiseksi tarvittavat päätöksensä ilman aiheetonta viivytystä.

6.5 Ostajan henkilöresurssien käyttö laskutetaan tunti- ja/tai päiväkorvauksella, jotka ovat yksilöity tämän sopimuksen liitteessä 1. Laskutus tapahtuu kerran kuussa, jos projektisuunnitelmassa ei muuta laskutusväliä yksilöidä.

**7. PROJEKTISUUNNITELMA**

7.1 Sopijapuolet ovat laatineet alustavan projektisuunnitelman (Liite 1), jota ne tarkentavat tarvittaessa projektin aikana, sekä iteraatiot ja alustavan työlistan. Sopijapuolet ymmärtävät, että toimituksesta ja sen sisällöstä voidaan sopia iteraatioittain ilman, että toimituksen koko sisältöä olisi sovittu jo projektin alussa.

7.2 Iteraatiossa määritellään ja toteutetaan yksi tai useampi työlistan mukaisista toiminnallisuuksista tai muista ominaisuuksista sekä toimitetaan kyseisessä iteraatiossa toteutettavaksi sovittu osatoimitus.

7.3 Iteraatiot toteutetaan sovitussa paikassa. Ostajan projektihenkilöstön tulee osallistua päivittäisiin tai muutoin toistuviin projektikokouksiin Ohjelmistoyrityksen henkilöstön kanssa.

7.4 Projekti toteutetaan ja projektiin kuuluvat työt tehdään Ohjelmistoyrityksen työmenetelmiä käyttäen sovitun ketterän menetelmän mukaisesti.

7.5 Projekti päättyy, kun sopijapuolet ovat täyttäneet sovitut velvollisuutensa tai kun projekti on sovittu muutoin päättyväksi. Ostajalla on myös oikeus milloin tahansa päättää projekti ilmoittamalla asiasta sähköpostilla tai muutoin kirjallisesti Ohjelmistoyritykselle 14 päivää etukäteen. Ostajan tulee maksaa Ohjelmistoyritykselle sopimuksen päättymispäivään saakka tehdystä työstä.

**8. RAPORTOINTI**

8.1 Ohjelmistoyrityksen on annettava Ostajalle ajantasaiset tiedot projektin ja iteraatioiden edistymisestä

sovitulla tavalla. Ohjelmistoyrityksen on annettava tiedot projektin ja iteraatioiden edistymisestä sopijapuolten käyttämän ketterän menetelmän mukaisella tavalla tai vähintään kaksi kertaa kuukaudessa sekä kunkin iteraation lopussa.

8.2 Ohjelmistoyritys antaa Ostajalle tiedot myös Ohjelmistoyrityksen henkilöresurssien käyttämästä työajasta kohdan 8.1 mukaisesti.

8.3 Ostajan on ilmoitettava yksilöidyt huomautuksensa Ohjelmistoyrityksen projektin tai iteraation edistymisestä antamaan ilmoitukseen tai raporttiin.

8.4 Ohjelmistoyrityksen on laadittava ja toimitettava kunkin iteraation osalta Ostajalle sovittu dokumentaatio. Ohjelmistoyrityksen on toimitettava Ostajalle osatoimitukseen sisältyvän ohjelmiston tai ohjelmiston osan konekielinen ja dokumentoitu lähdekielinen versio sekä mahdollisesti määriteltyjen rajapintojen kuvaukset.

**9. TOIMITUKSEN HYVÄKSYMINEN**

9.1 Ohjelmistoyritys testaa osatoimituksen ennen sen luovuttamista Ostajalle. Ohjelmistoyritys luovuttaa iteraation tuloksena syntyneet osatoimitukset Ostajalle kyseisen iteraation lopussa.

9.2 Ostajan on ilmoitettava osatoimituksessa havaitut puutteet ja virheet Ohjelmistoyritykselle kirjallisesti ilman aiheetonta viivytystä. Osatoimitus katsotaan hyväksytyksi, jos Ostaja ei ilmoita puutteista tai virheistä ilman aiheetonta viivästystä ja viimeistään kymmenen päivän kuluessa.

9.3 Puuttuva tai virheellinen toiminnallisuus tai muu ominaisuus joko palautetaan työlistaan toteutettavaksi myöhemmässä iteraatiossa tai sovitaan poistettavaksi työlistalta ja toimituksesta.

9.4 Toimitus katsotaan kokonaisuudessaan hyväksytyksi, kun viimeinen sovittu osatoimitus on toimitettu ja

(a) kun Ostaja ilmoittaa Ohjelmistoyritykselle kirjallisesti hyväksyvänsä toimituksen;

(b) kun Ohjelmistoyritys on osoittanut korjanneensa Ostajan kirjallisesti ilmoittamat hyväksymisen estävät virheet;

(c) jos Ostaja ei tee kohdan 9.2 mukaisesti kirjallista huomautusta hyväksymisen estävästä virheestä tai

(d) jos Ostaja ottaa toimituksen tuotantokäyttöön.

**10. VIIVÄSTYMINEN JA VASTUUNRAJOITUKSET**

10.1 Sopijapuolella ei ole oikeutta saada viivästyssakkoa osatoimitusten viivästyksistä.

10.2 Ostajalla on oikeus saada viivästyssakkoa, jos kohdan 9.4 mukainen koko toimituksen hyväksyminen viivästyy kirjallisesti sovitusta hyväksymisajankohdasta Ohjelmistoyrityksestä johtuvasta syystä. Viivästyssakko on kultakin alkavalta viivästysviikolta 2,00 prosenttia sen toimituksen osan arvonlisäverottomasta hinnasta, jonka hyväksyminen viivästyy sovitusta aikataulusta, kuitenkin enintään 20,00 prosenttia kyseisen toimituksen osan arvonlisäverottomasta hinnasta.

10.3 Sopijapuoli ei vastaa välillisestä vahingosta.

**11. IMMATERIAALIOIKEUDET**

11.1 Immateriaalioikeudet toimitukseen, osatoimituksiin ja dokumentaatioon sekä Ohjelmistoyrityksen niihin tekemiin

muutoksiin kuuluvat Ohjelmistoyritykselle.

11.2 Ostajalla ja Ostajan kanssa kulloinkin samaan kirjanpitolain mukaiseen konserniin kuuluvilla yhtiöillä on oikeus käyttää toimitusta, osatoimituksia ja dokumentaatiota toiminnassaan. Käyttöoikeuden puitteissa Ostajalla on vapaa kopiointioikeus sekä oikeus käyttää toimitusta, osatoimituksia ja dokumentaatiota pohjana jatkotyölle sekä oikeus tehdä tai teettää niihin muutoksia. Ostajalla on lisäksi oikeus myydä tai muuten luovuttaa toimituksen, osatoimituksen tai dokumentaation käyttöoikeus kolmannelle osapuolelle.

11.3 Sopimuksella ei ole vaikutusta oikeuksiin, jotka liittyvät niihin aineistoihin, jotka sopijapuolet luovuttavat toisilleen toimituksen tekemistä varten.

**12. TAKUU**

12.1 Ohjelmistoyritys sitoutuu korjaamaan veloituksetta Ostajan Ohjelmistoyritykselle takuuaikana kirjallisesti ilmoittamat toimituksen virheet ilman aiheetonta viivytystä. Korjaaminen voi tapahtua myös kiertämällä virhe tai toimittamalla Ostajalle kirjalliset ohjeet, joilla virhe kierretään, jos tämä voi tapahtua ilman lisäkustannuksia ja olennaista haittaa Ostajalle. Takuuaika on yksi vuosi toimituksen kohdan 9.4 mukaisesta hyväksymisestä.

12.2 Toimitukseen mahdollisesti sisältyvään valmisohjelmistoon sovelletaan kyseisen valmisohjelmiston takuuehtoja.

12.3 Takuu edellyttää, että toimitusta käytetään sovitussa teknisessä käyttöympäristössä.

12.4 Takuu ei kata sellaisen virheen korjaamista, joka on aiheutunut

(a) tämän sopimuksen vastaisesta käytöstä,

(b) muun kuin Ohjelmistoyrityksen tuotteesta tai

(c) Ostajan tai kolmannen osapuolen toimitukseen tekemästä muutoksesta tai korjauksesta, jota Ohjelmistoyritys ei ole kirjallisesti hyväksynyt.

12.5 Jos sopijapuolet toteavat, ettei Ostajan ilmoittaman virheen korjaaminen kuulu takuun piiriin, Ohjelmistoyrityksellä on oikeus veloittaa virheen etsimisestä ja paikallistamisesta sovittujen veloitusperusteiden

mukaisesti. Lisäksi Ohjelmistoyrityksellä on oikeus veloittaa Ostajalta sellaisesta takuuseen kuulumattoman virheen korjaamisesta, josta on sovittu.

12.6 Takuu lakkaa, jos Ostaja tekee tai teettää kolmannella osapuolella toimitukseen muutoksia, joita Ohjelmistoyritys ei ole kirjallisesti etukäteen hyväksynyt.

12.7 Ohjelmistoyrityksen vastuu toimituksen virheistä rajoittuu tämän kohdan 12 mukaisten takuuvelvoitteiden täyttämiseen. Takuun päättymisen jälkeen Ohjelmistoyrityksen vastuu toimituksen virheistä rajoittuu mahdollisen palvelutaso-, ylläpito- tai tukisopimuksen velvoitteisiin.

**13. SOPIMUKSEN SIIRTÄMINEN**

Sopijapuoli ei ole oikeutettu siirtämään tätä Sopimusta ilman toisen sopijapuolen etukäteistä kirjallista lupaa. Ostaja voi

kuitenkin siirtää tämän Sopimuksen tytär- tai osakkuusyhtiölleen ilman Ohjelmistoyrityksen lupaa.

**14. SOPIMUKSEN MUUTTAMINEN**

Tämän Sopimuksen muutokset tulee laatia kirjallisesti ja niiden tulee olla kumman­kin sopijapuolen allekirjoittamia

ennen kuin ne astuvat voimaan.

**15. REKRYTOINTIKIELTO**

15.1 Ohjelmistoyritys ei saa ottaa palvelukseensa Ostajan palveluksessa olevaa tai ollutta henkilöä, joka tekee tai on tehnyt projektiin liittyviä tehtäviä, eikä tehdä muutakaan sopimusta tai muutoin sopia sellaisesta järjestelystä, jonka tarkoituksena on kyseisen henkilön työpanoksen hankkiminen, ennen kuin kuusi kuukautta on kulunut toimituksen kohdan 9.4 mukaisesta hyväksymisestä. Rekrytointirajoitusta ei kuitenkaan sovelleta, jos kyseisen henkilön työsuhde on päättynyt työnantajasta johtuvasta syystä.

15.2 Jos Ohjelmistoyritys rikkoo kohdan 15.1 rekrytointikieltoa, Ohjelmistoyritys on velvollinen maksamaan sopimussakkona Ostajalle 75.000,- euroa.

**16. ERIMIELISYYKSIEN RATKAISU**

Tästä Sopimuksesta aiheutuvat erimielisyydet, joita ei pystytä ratkaisemaan neuvot­teluteitse ratkaistaan yhden

välimiehen väli­miesmenettelyssä Helsingissä Keskus­kauppa­kamarin välitys­menettelyä koskevien sääntöjen mukaisesti.

**17. MUUT SOPIMUS EHDOT**

Tätä sopimusta on tehty kaksi samansisältöistä kappaletta, toinen Ostajalle ja toinen Ohjelmistoyritykselle.

**Päiväys: Päiväys:**

**Paikka: Paikka:**

**OSTAJA OHJELMISTOYRITYS**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Nimi Nimi**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Asema Asema**

=====

***LIITE 1 – ALUSTAVA PROJEKTISUUNNITELMA***

***(iteraatiot & ketterän menetelmän yksilöinti)***